CELEX: E2009C0245
Language: lt
Date: 1243382400000
Title: 2009 m. gegužės 27 d. ELPA priežiūros institucijos sprendimas Nr. 245/09/COL dėl tariamai neteisėtos valstybės pagalbos įmonei NordBook AS (buvusiai Rotanor Bokproduksjon AS ) (Norvegija)

29.10.2009   
            
            
               LT
            
            
               Europos Sąjungos oficialusis leidinys
            
            
               L 282/41
            
         ELPA PRIEŽIŪROS INSTITUCIJOS SPRENDIMAS
   
   Nr. 245/09/COL
   2009 m. gegužės 27 d.
   dėl tariamai neteisėtos valstybės pagalbos įmonei NordBook AS (buvusiai Rotanor Bokproduksjon AS) (Norvegija)
   ELPA PRIEŽIŪROS INSTITUCIJA (1),
   atsižvelgdama į Europos ekonominės erdvės susitarimą (2), ypač į jo 61–63 straipsnius bei 26 protokolą,
   atsižvelgdama į ELPA valstybių susitarimą dėl Priežiūros institucijos ir Teisingumo Teismo (3) įsteigimo, ypač į jo 5 ir 24 straipsnius ir 3 protokolą,
   kadangi:
   1.   PROCEDŪRA
   
   2005 m. rugsėjo 30 d. raštu (reg. Nr. 344941) Advokatfirmaet Grenland, Bokbinderiet Johnsen AS (toliau – skundo pateikėjas) vardu, pateikė skundą dėl tariamos Šieno miesto savivaldybės suteiktos pagalbos Rotanor Bokproduksjon AS (toliau – Rotanor).
   Pasak skundo pateikėjo, Šieno miesto savivaldybė suteikė valstybės pagalbą per ribotos atsakomybės įmonę Kontorbygg AS (toliau – Kontorbygg), kuri priklauso Šieno miesto savivaldybei, sudarydama turto pardavimo sutartį su Rotanor su sąlyga, kad pirkėjas išnuomos jį pardavėjui.
   2006 m. sausio 31 d. raštu (reg. Nr. 353861) Institucija paprašė Norvegijos valstybės institucijų suteikti daugiau informacijos.
   2006 m. kovo 13 d. Vyriausybės administracijos ir reformų ministerijos raštu (reg. Nr. 367150) Norvegijos valstybės institucijos atsakė į prašymą pateikti informaciją.
   2007 m. kovo 16 d. raštu (reg. Nr. 409639) Institucija paprašė papildomos informacijos dėl keturių papildomų punktų. Norvegijos valstybės institucijos atsakė 2007 m. balandžio 19 d. raštu (reg. Nr. 418736).
   2008 m. kovo 11 d. raštu Vyriausybės administracijos ir reformų ministerija informavo Instituciją, kad 2008 m. vasario 27 d. Žemutinio Telemarko apygardos teismas paskelbė apie NordBook AS (buvusios Rotanor Bokproduksjon AS, toliau – NordBook) bankrotą, ir kad 2008 m. vasario 27 d. jos turtas buvo perduotas Teismui administruoti (reg. Nr. 469070).
   2008 m. lapkričio 4 d. raštu (reg. Nr. 496785) Institucija Norvegijos valstybės institucijoms išsiuntė prašymą pateikti daugiau informacijos, susijusios su turto ir bankroto procedūromis. Norvegijos valstybės institucijos atsakė 2008 m. gruodžio 1 d. raštu (reg. Nr. 500279).
   2009 m. kovo 4 d. raštu (reg. Nr. 511286) Institucija informavo skundo pateikėją apie ketinimą nutraukti bylą. Skundo pateikėjas atsakė 2009 m. kovo 30 d. raštu (reg. Nr. 513907). Daugiau informacijos skundo pateikėjas pateikė 2009 m. balandžio 23 d. raštu (reg. Nr. 516392).
   2.   TARIAMOS PAGALBOS GAVĖJAS
   
   
      Rotanor buvo pavaldžioji Danijos įmonės Nørhaven AS įmonė. Įmonė buvo įsteigta 2000 m. rudenį, kai Nørhaven įsigijo įmonę Kr. Johnsen Grafiske Senter AS ir ją pervadino Rotanor. Įmonės veikla buvo susijusi su knygų ir kitų leidinių spausdinimu bei įrišimu. Įmonė buvo įsikūrusi Šieno mieste (Norvegija).
   2004 m. balandžio mėn. Nørhaven įsigijo Joviko mieste įsikūrusią gamybos įmonę AiT AS. AiT ir Rotanor buvo sujungtos į naują įmonę NordBook, kurios veikla perkelta į Šieno miestą.
   2008 m. vasario 27 d. Žemutinio Telemarko apygardos teismas paskelbė apie NordBook bankrotą, o jos turtas tą pačią dieną buvo perduotas teismui administruoti. 2008 m. gruodžio mėn. bankroto procedūra buvo beveik baigta, o visas įmonės turtas bus atskirai parduotas. Dividendai nebus išmokami neužtikrintiems kreditoriams ir nėra jokios įmonės perėmėjos.
   3.   TARIAMOS VALSTYBĖS PAGALBOS APRAŠYMAS
   
   Pasak skundo pateikėjo, tariama valstybės pagalba Rotanor buvo suteikta, kai pastaroji sudarė palankią turto pardavimo sutartį su įmone Kontorbygg, kuri priklauso Šieno miesto savivaldybei, su sąlyga, kad pirkėjas išnuomos jį pardavėjui. Pasak skundo pateikėjo, šis susitarimas sudarytas ne rinkos sąlygomis.
   Remiantis Norvegijos valstybės institucijų pateikta informacija, Nørhaven norėjo centralizuoti savo gamybą, sutelkdama ją Šieno arba Joviko mieste, ir pradėjo derybas su miestų tarybomis abejose savivaldybėse. Šieno miesto savivaldybė (toliau – Savivaldybė) pasiūlė pirkti pastatą adresu Rødmyrlia 40 su sąlyga, kad NordBook išnuomos jį ilgesniam laikui tolimesnei savo verslo plėtrai Šieno mieste. 2004 m. lapkričio 4 d. Savivaldybės miesto taryba nusprendė suteikti Kontorbygg AS (toliau – Kontorbygg) 40 mln. NOK akcinio kapitalo su tikslu įsigyti pastatą.
   Siekdama nustatyti tiek nuomos mokesčio rinkos kainą, tiek pastato pardavimo kainą, Savivaldybė pasamdė licenciją turintį nekilnojamo turto ekspertą. 2004 m. birželio 18 d. ekspertas pateikė ataskaitą. Remiantis šia ataskaita, pastato adresu Rødmyrlia 40 kaip nuomos objekto rinkos kaina – 4 333 600 NOK per metus, įskaitant metines išlaidas. Nuosavybės kaip pardavimo objekto rinkos kaina buvo paskaičiuota remiantis metiniu nuomos mokesčiu ir sudarė 36 000 000 NOK.
   
      Kontorbygg įsigijo nuosavybę už 34 465 000 NOK – tai atitinka maždaug 96 % eksperto apskaičiuotos kainos (36 000 000 NOK). Tačiau Kontorbygg iš Rotanor paėmė tik 2 400 000 NOK dydžio metinį nuomos mokestį, kuris atitinka 54 % eksperto apskaičiuotos kainos (4 433 600 NOK). Taigi, nors pastatas buvo nupirktas už kainą, kuri beveik atitinka vertės vertinime nurodytą kainą, nuomos mokestis buvo žymiai mažesnis už tą, kuris buvo nurodytas Savivaldybės prašytame vertės vertinime.
   4.   VERTINIMAS
   
   Tai, kad pardavimo kaina beveik atitiko vertės vertinime nurodytą kainą, o nuomos mokestis buvo žymiai mažesnis už vertės vertinime nurodytą mokestį, aiškiai rodo, kad buvo suteikta neteisėta valstybės pagalba.
   Tariamos pagalbos gavėjas, įmonė NordBook (buvusi Rotanor), nustojo egzistuoti ir jos turtas bus atskirai parduotas vykstant bankroto procedūrai, kuri buvo pradėta 2008 m. vasario mėn.
   Taikydama valstybės pagalbos taisykles Institucija NordBook laiko savarankiška įmone. Tariama pagalba yra tiesiogiai susijusi su NordBook veikla Norvegijoje, būtent su jos patalpomis Šieno mieste.
   Be to, kadangi NordBook turtas bus atskirai parduotas ir kadangi nėra įmonės perėmėjos, Institucija daro išvadą, kad jei NordBook (buvusi Rotanor) gavo valstybės pagalbą, tokia pagalba nebeturi tolesnio iškreipiančio poveikio ir neatnešė naudos įmonės turto pirkėjui (4).Taigi, net jei ir buvo suteikta neteisėta valstybės pagalba, susigrąžinti bet kokios Nordbook suteiktos pagalbos neįmanoma (5).
   Įmonė nutraukė visą ūkinę veiklą, o įmonės perėmėjos nėra. Šiomis aplinkybėmis Institucijos sprendimas, kuriuo nustatoma, kad atitinkamos priemonės yra valstybės pagalba ir dėl jų atitikimo EEE susitarimui, neturėtų jokio praktinio poveikio (6). Todėl nėra prasminga tęsti su šiomis priemonėmis susijusią procedūrą, nustatytą Priežiūros institucijos ir Teismo susitarimo 3 protokolo II dalyje.
   5.   IŠVADA
   
   Remdamasi minėtomis aplinkybėmis Institucija daro išvadą, kad procedūra prieš NordBook nėra tikslinga.
   PRIĖMĖ ŠĮ SPRENDIMĄ:
   1 straipsnis
   Pagal Priežiūros institucijos ir Teismo susitarimo 3 protokolo II dalies 10 straipsnį pradėta procedūra dėl tariamos valstybės pagalbos, suteiktos įmonei NordBook AS (buvusiai Rotanor), yra baigta.
   2 straipsnis
   Šis sprendimas yra skirtas Norvegijos Karalystei.
   3 straipsnis
   Tekstas autentiškas tik anglų kalba.
   
      Priimta Briuselyje 2009 m. gegužės 27 d.
      
         
            ELPA priežiūros institucijos vardu
         
         Per SANDERUD
         
         
            Pirmininkas
         
         Kurt JAEGER
         
         
            Kolegijos narys
         
      
   
   
      (1)  Toliau – Institucija.
   
      (2)  Toliau – EEE susitarimas.
   
      (3)  Toliau – Priežiūros institucijos ir Teismo susitarimas.
   
      (4)  Žr. bylos C-390/98 H.J. Banks & Co. Ltd prieš Anglių pramonės instituciją ir prekybos ir pramonės valstybės sekretorių [2001] Rink. p. I-6117, 77 punktą, ir bylos C-277/00 Vokietija prieš Komisiją [2004] Rink. p. I-3925, 5 punktą.
   
      (5)  Komisijos sprendimas 2008/141/EB dėl priemonių, Ispanijos taikytų įmonei IZAR, byla C-47/03 (OL L 44, 2008 2 20, p. 33) ir Komisijos sprendimas 2006/238/EB dėl valstybės pagalbos, Prancūzijos suteiktos Mines de potasse d’Alsace, byla C-53/2000 (OL L 86, 2006 3 24, p. 20).
   
      (6)  Žr. 5 nuorodą.